בוריס ג'ונסון

ביוגרפיה

ג'ונסון נולד באפר איסט סייד במנהטן שבניו יורק, וקיבל עם לידתו הן אזרחות אמריקאית (עליה ויתר בהמשך בשביל להיפטר מתשלום מס נוסף גם לארצות הברית) והן אזרחות בריטית, אך הוריו חזרו לאנגליה בילדותו. הוא אחד מששת ילדיו של סטנלי ג'ונסון, חבר הפרלמנט של בריטניה מטעם המפלגה השמרנית, שלמד כלכלה באוניברסיטת קולומביה. טרם לידתו, ולפני מעברו ללמוד בארצות הברית, נישא ב-1963 סטנלי לאמו של ג'ונסון, שארלוט ג'ונסון והאל (לבית פואסט). מצד אביו הוא נינו של עלי כמאל ביי, שר הפנים העות'מאני שנרצח ב-1922. אמו ממוצא אנגלי וצרפתי. בספטמבר 1964 חזרו הוריו לבריטניה, שם בין היתר התחנך, אך בפברואר 1966 חזרו הוריו לארצות הברית בשל עבודות האב, וגרו בוושינגטון די. סי. ובקונטיקט. ב-1969 חזרו שוב לבריטניה.
הוא למד לימודים קלאסיים באוניברסיטת אוקספורד והיה נשיא מועדון הדיבייט "אוקספורד יוניון" - תפקיד אותו מילאו פוליטיקאים רבים. בשנת 1987 החל לכתוב בעיתון הלונדוני "טיימס", אולם פוטר ממשרתו לאחר שנתפס כי המציא ציטוט שלא קיים במסגרת מאמר שפרסם. בהמשך התקבל לעבודה ב"דיילי טלגרף", היה בעל טור פוליטי, שליח העיתון לבריסל, ובהמשך ערך את העיתון "הספקטייטור" ב-1999.

קריירה טרום-פוליטית

ג'ונסון כתב מספר ספרים, בהם מספר אוספים מטוריו בעיתונות, וכן הרומן "72 בתולות" (ב-2004). בנוסף, יצר את הסדרה ההיסטורית "החלום של רומא", על האופן בו רומא העתיקה איחדה את אירופה, סדרה ששודרה בערוץ BBC ב-2006. הוא גם הופיע מספר פעמים בתוכניות טלוויזיה, למשל כמנחה בתוכנית "יש לי חדשות בשבילך", עליה היה מועמד לפרס האקדמיה הבריטית לטלוויזיה בקטגוריית הבידור לשנת 2003.

תחילת הקריירה הפוליטית

ב-2001 נבחר לפרלמנט מטעם מחוז הנלי, כחבר המפלגה השמרנית. ב-2005 מונה להיות שר צל להשכלה גבוהה של האופוזיציה, על ידי מנהיג המפלגה השמרנית, דייוויד קמרון. ג'ונסון פרש מתפקיד זה כאשר הודיע, ב-16 ביולי 2007, על הצגת מועמדותו לתפקיד ראש עיריית לונדון מטעם המפלגה השמרנית.

ראש עיריית לונדון

ב-1 במאי 2008 הוא זכה בהתמודדות על ראשות עיריית לונדון, מול קן ליווינגסטון, שכיהן כראש העיר בשמונה השנים הקודמות. ב-4 במאי 2012 נבחר לתקופת כהונה שנייה, שבמהלכה אירחה עירו את אולימפיאדת 2012. במאי 2015, במהלך הבחירות הכלליות ב-2015, נבחר לפרלמנט הבריטי מטעם מחוז אקסברידג' ודרום רייסליפ שבמערב לונדון, והצהיר כי אין בכוונתו להתמודד לכהונה שלישית כראש עיריית לונדון. במאי 2016 סיים את תפקידו, ובמקומו נבחר סאדיק קאן מהלייבור.

שר בממשלת בריטניה

ג'ונסון היה מנהיגו העיקרי של המחנה בעד פרישה במשאל העם על חברות הממלכה המאוחדת באיחוד האירופי (2016), והסתמן כמועמד מוביל להחליף את מנהיג המפלגה השמרנית, דייוויד קמרון, שהתנגד לפרישת בריטניה מהאיחוד והתפטר לאחר זכיית מחנה הפרישה במשאל העם. ב-30 ביוני, לאחר שעמיתו לשעבר מייקל גוב הודיע אף הוא על התמודדות למשרה, הכריז כי לא יתחרה. תרזה מיי שנבחרה בסופו של דבר לראשות המפלגה ולראשות הממשלה, מינתה ב-13 ביולי 2016 את ג'ונסון לשר החוץ בממשלתה החדשה.
ב-9 ביולי 2018, הודיע ג'ונסון על התפטרותו מהממשלה עקב חילוקי דעות על תנאי הפרישה מהאיחוד האירופי.

ראש ממשלת בריטניה

בעקבות פרישתה של תרזה מיי, נבחר ב-23 ביולי 2019 בבחירות פנימיות של המפלגה השמרנית לתפקיד יושב הראש שלה ומועמדה להחלפת מיי בראשות הממשלה. למחרת היום, מינתה אותו המלכה אליזבת השנייה לראש הממשלה.
בנאומו הראשון כראש ממשלה הבטיח שהממלכה המאוחדת תעזוב את האיחוד האירופי עד 31 באוקטובר 2019 גם ללא הסכם. ב-28 באוגוסט ביקש ג'ונסון מהמלכה אליזבת להשעות את כינוס הפרלמנט ב-28 בספטמבר, וכך לצמצם את חלון הזמן שבו יכול הפרלמנט לפעול למניעת ברקזיט ללא הסכם. המלכה נעתרה לבקשה והסכימה להשעייה, אך בית המשפט העליון ביטל את ההשעייה, לאחר שקבע שהיא איננה חוקית.

ברקזיט

ג'ונסון היה ממנהיגי הפרישה במשאל העם על חברות הממלכה המאוחדת באיחוד האירופי (2016).

ישראל

ב-1984 התנדב בקיבוץ כפר הנשיא ונחשב כתומך של ישראל. הוביל מאבק בתנועת ה-BDS וכראש עיריית לונדון ביקר בישראל מספר פעמים, בין היתר ב-2015 וב-2016 להלווייתו של שמעון פרס. ג'ונסון אמר שהוא תומך בזכות ישראל להגנה עצמית, אך הגדיר את תגובתה בצוק איתן "לא-פרופורציונלית". הוא תומך בפתרון שתי המדינות.

תדמית ציבורית

לג'ונסון מוניטין של ליצן, והוא אף התבדח על כך כשאמר "מאחורי המסכה של מוקיון המדבר שטויות, אורב מוקיון אמיתי המדבר שטויות". הוא ידוע בזכות השיער הבלונדיני הפרוע שלו ואישיותו הססגונית. הוא אחד מהפוליטיקאים הבריטים הבודדים המזוהים בשמם הפרטי. מיוחסות לו גם אמירות לא תקינות פוליטית, כגון "אם תצביע לשמרנים, לאשתך יהיה חזה גדול יותר ויהיה לך סיכוי רב יותר שתהיה לך מכונית ב.מ.וו M3".

חיים אישיים

בשנת 1987 ג'ונסון התחתן עם האריסטוקרטית אלגרה מוסטין-אוון, בתו של היסטוריון האמנות ויליאם מוסטין-אוון. ב-1993 הם התגרשו והוא נישא למרינה וילר, בתו של העיתונאי ושדרן ה-BBC צ'ארלס ווילר. לזוג נולדו ארבעה ילדים. ב-2018 נפרדו ונכנסו לתהליכי גירושין. יש לו לפחות עוד ילדה אחת מחוץ לנישואין. כיום במערכת יחסים עם קארי סימונדס, בתו של מת'יו סימונדס, אחד ממייסדי העיתון "אינדפנדנט".
ב-2007 הודה שעישן קנאביס לפני לימודיו באוניברסיטה, וב-2012 הודה שהשתמש בקוקאין. תחביב שהצהיר עליו הוא יצירת מודלים של אוטובוסים מקופסאות עץ של יין.